প্রথম ঘটনাটিতে শনিবার রাত পর্যন্ত কাউকে গ্রেফতার করা না-গেলেও দ্বিতীয় ঘটনায় তার পুনরাবৃত্তি ঘটেনি। বরং পুলিশের তৎপরতায় অল্প সময়েই ধরা গিয়েছে দু’জন অভিযুক্তকে। দু’জনেই স্থানীয় কলেজের ছাত্র।
সূত্রের খবর, শহরের একটি ইঞ্জিনিয়ারিং কলেজের দ্বিতীয় বর্ষে পড়েন ওই ছাত্রী। বাবার সঙ্গে লেনিন সরণিতে একটি বাড়িতে ভাড়া থাকেন। শুক্রবার রাত সাড়ে ১০টা নাগাদ একটি অনুষ্ঠান থেকে ফেরার সময়েই তিনি শ্লীলতাহানির  শিকার হন। 
পুলিশকে ওই ছাত্রী জানিয়েছেন, মৌলালিতে নেমে হেঁটে বাড়ি ফেরার সময়ে দু’জন যুবক মোটরবাইকে চড়ে তাঁর পিছু নেয়। কিছুদূর যাওয়ার পরে চালকের পিছনে থাকা যুবক তাঁর শ্লীলতাহানি করে বলে অভিযোগ করেছেন ওই ছাত্রী। পুলিশকে জানিয়েছেন, যুবকের ধাক্কায় তিনি রাস্তায় পড়ে যান। 
পড়ে যাওয়া ছাত্রীর চিৎকার শুনেই তাঁর কাছে পৌঁছন ট্র্যাফিক পুলিশের কয়েকজন কর্মী। সে সময়ে তাঁরা অদূরেই একটি গাড়ির তল্লাশি চালাচ্ছিলেন। পুলিশ দেখেই পালাতে চেষ্টা করে মোটরবাইক আরোহী অভিযুক্তেরা। পুলিশ সূত্রের খবর, তাদের ধরতে সঙ্গে সঙ্গেই স্থানীয় সবক’টি ট্র্যাফিক সিগন্যাল লাল করে দেওয়া হয়। সিগন্যালেই তারা আটকে পড়ে। সেখান থেকেই তাদের ধরে এন্টালি থানার পুলিশের হাতে তুলে দেওয়া হয়। 
ওই ঘটনার পরে এক পুলিশ কর্তার প্রতিক্রিয়া, ‘‘ভাগ্যিস ট্র্যাফিক পুলিশের গাড়ি তল্লাশি চলছিল। তাই অভিযুক্তদের ধরা সহজ হয়। শিয়ালদহ চত্বরে গাড়ির ভি়ড়ে মিশে গেলে তাদের চট করে ধরা যেত না। কারণ, অভিযোগকারিণী বাইকের নম্বর দেখতে পারেননি।’’
পুলিশ জানিয়েছে, ধৃতদের নাম সৌভিক পাল ও শুভদীপ কোটাল। তাদের বাড়ি আমহার্স্ট স্ট্রিট ও মুচিপাড়া এলাকায়। দুই অভিযুক্তকে শনিবার শিয়ালদহ আদালতে তোলা হলে তাদের পুলিশি হেফাজতে পাঠান বিচারক। 
কয়েকদিন আগেই বন্ধুর বাড়ি থেকে ফেরার পথে মানিকতলায় শ্লীলতাহানির শিকার হয়েছিল এক স্কুল ছাত্রী। কালীঘাট মেট্রো স্টেশনেও শ্লীলতাহানির অভিযোগে গত সপ্তাহে গ্রেফতার করা হয়েছিল একজনকে। শহরে পরপর শ্লীলতাহানির ঘটনায় উদ্বিগ্ন লালবাজারের কর্তারাও।